Document ID: 31999R2134

31999R2134
L 262/3
SLUŽBENI LIST EUROPSKE UNIJE
07.10.1999.
UREDBA KOMISIJE (EZ) br. 2134/1999
od 7. listopada 1999.
o izmjeni Uredbe (EZ) br. 921/1999 u vezi s podmirenjem troškova prijevoza voća i povrća povučenog s tržišta i podijeljenog ljudima podrijetlom s Kosova
KOMISIJA EUROPSKIH ZAJEDNICA,
uzimajući u obzir Ugovor o osnivanju Europske zajednice,
uzimajući u obzir Uredbu Vijeća (EZ) br. 2200/96 od 28. listopada 1996. o zajedničkoj organizaciji tržišta voća i povrća (1), kako je zadnje izmijenjena Uredbom (EZ) br. 1257/1999 (2), a posebno njezin članak 30. stavak 7.,
budući da:
(1)
Uredbom Komisije (EZ) br. 659/97 (3), kako je zadnje izmijenjena Uredbom (EZ) br. 729/1999 (4), utvrđuju se detaljna pravila za primjenu Uredbe (EZ) br. 2200/96 u pogledu interventnih rješenja u sektoru voća i povrća i posebno za slobodnu podjelu proizvoda povučenih s tržišta kao humanitarnu pomoć izvan Zajednice i podmirenju troškova prijevoza tih proizvoda od mjesta povlačenja s tržišta do mjesta izlaska iz Zajednice.
(2)
Uredbom Komisije (EZ) br. 921/1999 (5) predviđaju se posebne mjere za podjelu voća i povrća povučenog s tržišta izbjeglicama s Kosova.
(3)
Iako se dosad na Kosovo vratilo mnogo izbjeglica, oni još uvijek imaju poteškoća, kao i mnogi drugi stanovnici ove pokrajine, koji nisu izbjeglice. Trebalo bi dopustiti da se njima slobodno podijele proizvodi povučeni s tržišta. Kako bi se zadržao njihov status osoba s pravom na posebne mjere namijenjene izbjeglicama, predviđene u Uredbi (EZ) br. 921/1999 te kako bi se te mjere proširile i na stanovnike regije, riječi „izbjeglice s Kosova” i „kosovske izbjeglice” treba zamijeniti s „ljudi podrijetlom s Kosova”.
(4)
Kako bi se olakšalo pružanje pomoći ovim ljudima, također treba podmiriti troškove prijevoza od mjesta izlaska iz Zajednice do mjesta isporuke, do daljnje obavijesti. Stoga ovu odredbu treba dodati Uredbi (EZ) br. 921/1999.
(5)
Komisija treba pomno nadzirati posebne mjere koje donose države članice u primjeni članka 18. Uredbe (EZ) br. 659/97.
(6)
Mjere predviđene ovom Uredbom u skladu su s mišljenjem Upravljačkog odbora za voće i povrće,
DONIJELA JE OVU UREDBU:
Članak 1.
U glavi i članku 1. Uredbe (EZ) br. 921/1999, riječi „izbjeglice s Kosova” i „kosovske izbjeglice” zamjenjuju se s „ljudi podrijetlom s Kosova”.
Članak 2.
Sljedeći članak 1.a umeće se nakon članka 1. Uredbe (EZ) br. 921/1999.
„Članak 1.a
1. Neovisno o prvoj rečenici drugog podstavka članka 15. stavka 1. Uredbe (EZ) br. 659/97, u slučaju postupaka na koje upućuje članak 1. ove Uredbe, udaljenost koju se uzima u obzir za pokrivanje troškova prijevoza jest udaljenost između mjesta povlačenja i mjesta isporuke ljudima podrijetlom s Kosova i njihovim udomiteljskim obiteljima.
2. Navedene države članice izvješćuju Komisiju o posebnim mjerama donesenim u primjeni članka 18. Uredbe (EZ) br. 659/97, kako bi osigurale ispravno izvršenje postupaka iz članka 1.”
Članak 3.
Ova Uredba stupa na snagu trećeg dana od dana objave u Službenom listu Europskih zajednica.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Bruxellesu 7. listopada 1999.

Labels: 17
5
8
3
18